យុវជន​នឹង​ក្លាយ​ជា​អ្នក​ផ្លាស់ប្តូរ​ស្ថានភាព​នយោបាយ​នៅ​ឆ្នាំ​២០១៧​និង​២០១៨
គេ​រំពឹង​ថា យុវជន​ជាង​១​លាន​នាក់​នឹង​ក្លាយ​ជា​អ្នក​បោះឆ្នោត​លើក​ទី១​ នៅ​ឆ្នាំ​២០១៧​និង​២០១៨។
ភ្នំពេញ — ប្រធានក្រុមដឹកនាំយុវជនដែលមានចំណាប់អារម្មណ៍ខ្លាំងទៅលើបញ្ហានយោបាយនៅក្នុងប្រទេសកម្ពុជាលើកឡើងថា បើផ្អែកលើស្ថានភាពបច្ចុប្បន្ន អង្គការសង្គមស៊ីវិលនិងអ្នកនយោបាយនឹងត្រូវការយុវជនកាន់តែច្រើនឡើងនៅក្នុង រយៈពេលពីរបីឆ្នាំខាងមុខទៀត ដើម្បីសម្រេចគោលបំណងរបស់ពួកគេរៀងៗខ្លួន។ ដូច្នេះ យុវជននឹងក្លាយទៅជាអ្នកកំណត់ជោគវាសនាអនាគតរបស់ប្រទេសកម្ពុជានៅក្នុង ការបោះឆ្នោតអាណត្តិក្រោយ។ លោក អ៊ូ រិទ្ធី សហស្ថាបនិកក្រុមយុវជន«កាហ្វេនយោបាយ‍» ឬ Politikoffee ដែលជាក្រុមផ្តោតការចាប់អារម្មណ៍ទៅលើបញ្ហានយោបាយ បានថ្លែងនៅក្នុងកម្មវិធី«ហេឡូវីអូអេ»កាលពីថ្ងៃច័ន្ទទី៩ខែកុម្ភៈថា៖ «សម្រាប់អង្គការសង្គមស៊ីវិល ពួកគេត្រូវការយុវជនដើម្បីសម្រេចគោលដៅអភិវឌ្ឍរបស់ពួកគេ ចំណែក គណបក្សនយោបាយវិញ ពួកគេត្រូវការយុវជនដើម្បីគាំទ្រឲ្យពួកគេជាប់ឆ្នោត នៅឆ្នាំ២០១៧និងឆ្នាំ២០១៨។» ប្រទេសកម្ពុជានឹងរៀបចំការបោះឆ្នោតឃុំសង្កាត់របស់ខ្លួននៅឆ្នាំ២០១៧និងការ បោះឆ្នោតសាកលនៅឆ្នាំ២០១៨។ ជិត៧០%នៃប្រជាជនកម្ពុជាប្រមាណ១៥លាននាក់ មានអាយុក្រោម៣០ឆ្នាំ។ គេរំពឹងថា យុវជនជាង១លាននាក់នឹងក្លាយជាអ្នកបោះឆ្នោតលើកទី១ នៅឆ្នាំ២០១៧និង២០១៨។ លោក អ៊ូ រិទ្ធី មានប្រសាសន៍ថា៖ «យុវជនប្រមាណ១លាន២សែននាក់នោះ នឹងកំណត់ជោគវាសនាថាតើគណបក្សមួយណា នឹងឈ្នះឆ្នោតនិងឡើងកាន់អំណាច។» នៅក្នុងការបោះឆ្នោតជាតិចុងក្រោយកាលពីខែកក្កដាឆ្នាំមុន មានគណបក្សធំៗ ចំនួនពីរប៉ុណ្ណោះដែលបានទទួលសំឡេងឆ្នោតគាំទ្រ។ គណបក្ស ប្រជាជនកម្ពុជាដែលកំពុងកាន់អំណាច បានទទួលសំឡេងឆ្នោតជាង៣លាន២សែន ខណៈដែលគណបក្សសង្គ្រោះជាតិដែលជាបក្សប្រឆាំងទទួលបានជិត៣លាន។ ក្រុមអ្នកតាមដានបញ្ហានយោបាយលើកឡើងថា ការចូលរួមរបស់យុវជននៅក្នុងឆាកនយោបាយនៅពេលនេះមានលក្ខណៈសកម្មជាងពេលណាៗទាំងអស់។ គេ ជឿថា និន្នាការនេះនឹងនៅតែបន្តដោយសារតែស្ថានភាពអំណោយផលនៃ ប្រព័ន្ធផ្សព្វផ្សាយសង្គមដែលកាន់តែមានប្រជាប្រិយភាពខ្លាំងឡើង ដូចជាបណ្តាញ Facebook និង Youtube។ លោក អ៊ូ រិទ្ធី មានប្រសាសន៍ថា៖ «ការចូលរួមនយោបាយសព្វថ្ងៃនេះ មាន លក្ខណៈល្អប្រសើរជាងពីពេលមុនៗ ដោយសារ តែយុវជនកាន់តែច្រើនឡើងបានចាប់អារម្មណ៍ទៅលើនយោបាយនិង នាំគ្នាជជែកពីបញ្ហានយោបាយតាមប្រព័ន្ធផ្សព្វផ្សាយ។» លោកមានប្រសាសន៍បន្ថែមថា នៅពេលដែលគណបក្សនយោបាយត្រូវការយុវជន ដើម្បីឈ្នះឆ្នោត យុវជនឥឡូវក៏ចង់ឲ្យអ្នកនយោបាយ ជជែកដេញដោលគ្នាអំពីគោលនយោបាយដែលពាក់ព័ន្ធនឹងបញ្ហាជាតិសំខាន់ៗដើម្បីឲ្យក្រុមយុវជនអាច សម្រេចចិត្តបានថា តើត្រូវជ្រើសរើសគណបក្សមួយណាឲ្យឡើងកាន់អំណាច។ «យើងចង់ឃើញអ្នកនយោបាយជជែកដេញដោលគ្នាដើម្បីឲ្យដឹងថា តើ ពួកគេមានសមត្ថភាពប៉ុណ្ណា ឬអ្នកនយោបាយមួយណាល្អជាង ដើម្បីឲ្យយើងបោះឆ្នោតឲ្យ។ ទីពីរយើងក៏ចង់ដឹងថា តើអ្នកនយោបាយហ្នឹង មាន លក្ខណៈសម្បត្តិជាមេដឹកនាំដែរឬទេនៅពេលដែលគាត់ជជែកដេញដោលគ្នាជាមួយ អ្នក នយោបាយដែលជាគូប្រជែងរបស់គាត់ហ្នឹង។» លោក អ៊ូ រិទ្ធី មានប្រសាសន៍ថា «អ្នកនយោបាយដែលបង្ហាញពីកំហឹងឬការខ្វះការអត់ធ្មត់ ការយោគយល់ឬអធ្យាស្រ័យគ្នា ឬមានចារិកមិនអាចទទួលយកការយល់ឃើញរបស់អ្នកដទៃដែលខុសពីខ្លួន អាច ប្រឈមនឹងការបោះឆ្នោតទម្លាក់ដោយប្រជាជន»៕